বিশেষ শিক্ষায় অপব্যবহার

বিশেষ শিক্ষায় অপব্যবহার বা নির্যাতন প্রতিবন্ধী শিক্ষার্থীদের জন্য বিশেষ শিক্ষা ব্যবস্থায় আটকে রাখা এবং আলাদা করে রাখার মাধ্যমে শাস্তি দেওয়াকে বোঝায়। শিক্ষার্থীদের সহিংসতার হুমকি দেওয়া বা খাবার না দেওয়াকেও বোঝানো হতে পারে। এতে শিক্ষার্থীদের মানসিক আঘাত পাওয়ার সম্ভাবনা থাকে। কিছু ক্ষেত্রে অভিভাবকরাও নির্যাতনের জন্য অপরাধবোধে ভোগেন।

বিশেষ শিক্ষায় অপব্যবহার বলতে শিক্ষক এবং অন্যান্য কর্মীদের দ্বারা শারীরিক ও যৌন অপব্যবহারও বোঝানো হতে পারে।

 অপব্যবহারের ধরণ 

 বিরূপ পদ্ধতি 
বিশেষ শিক্ষকরা কখনও কখনও প্রতিবন্ধী শিক্ষার্থীদের আচরণ পরিবর্তনের জন্য বিরূপ পদ্ধতি ব্যবহার করেন। বিশেষ শিক্ষায় ব্যবহৃত প্রচলিত বিরূপ পদ্ধতির মধ্যে রয়েছে লেবুর রস, ক্ষতিকর গন্ধ এবং বৈদ্যুতিক শক। আচরণ পরিবর্তনে এরকম পদ্ধতির ব্যবহার কার্যকর হতে পারে এবং কিছু কিছু গুরুতর আত্ম-ক্ষতিকারক আচরণের জন্য এই পদ্ধতি সুপারিশও করা হয়ে থাকে। তবে, এই পদ্ধতির ব্যবহারের বিষয়ে অনেক উদ্বেগ রয়েছে, যার মধ্যে উল্লেখযোগ্য "প্রত্যাহার, আগ্রাসন, সাধারণীকরণ, অনুকরণ এবং নেতিবাচক স্ব-বিবৃতি।" 

 আটকে রাখা ও আলাদা করে রাখা 
বিশেষ শিক্ষায় শিক্ষার্থীদের অবাঞ্ছিত আচরণ রোধ করতে বা শাস্তি প্রদানের উদ্দেশ্যে আটকে রাখা হয়। কিছু ক্ষেত্রে শিক্ষার্থীদের বেঁধে রাখা বা জোর করে ধরে রাখা হয়। আটকে রাখার চেষ্টার ফলে শিক্ষার্থী এবং কর্মীদের শারীরিক ও মানসিক আঘাত পাওয়ার সম্ভাবনা থাকে। অনেক শিক্ষার্থী আটকে রাখার ফলে  মানসিক ও শারীরিক আঘাত পেলেও দোষী শিক্ষাকর্মীদের বিরুদ্ধে নালিশ না করেই বাড়ি ফিরে যায়।

সাধারণ শিক্ষার ক্ষেত্রে শিক্ষার্থীদের আটকে রাখা যেতে পারে, কিন্তু সমস্যা হচ্ছে বিশেষ শিক্ষায় এই পদ্ধতি অসামঞ্জস্যপূর্ণভাবে ব্যবহৃত হয়। মার্কিন যুক্তরাষ্ট্রে গবেষণায় দেখা গেছে যে ২০১৭-২০১৮ শিক্ষাবর্ষে বিদ্যালয়ে আটকে রাখা ৮০% শিক্ষার্থীর জন্য বিশেষ শিক্ষা প্রয়োজন হয়েছিল। অধিকন্তু, ১৯৯০ থেকে ২০০৯ সালের মধ্যে মার্কিন যুক্তরাষ্ট্রে বিদ্যালয়ে শারীরিক ভাবে আটকে রাখার ফলে সৃষ্ট নির্যাতন বা মৃত্যুর বেশিরভাগ ঘটনাই প্রতিবন্ধী শিক্ষার্থীদের সাথে ঘটে ছিল।

কিছু ক্ষেত্রে শিক্ষার্থীদের নির্জন কক্ষে আলাদা করে আটকে রাখা হয়। ইউ এস সিভিল রাইটস ডাটা কালেকশন ইনিশিয়েটিভের সংজ্ঞা অনুযায়ী আলাদা করে রাখা বা সেক্লুশন বলতে "একজন শিক্ষার্থীকে এমন একটি কক্ষ বা এলাকায় একাকী অনৈচ্ছিকভাবে আটকে রাখা, যেখান থেকে তাকে শারীরিকভাবে বের হতে বাধা দেওয়া হয়।" ২০১৫ সালে, ক্যালিফোর্নিয়ার একটি বিদ্যালয়ের ৮ বছর বয়সী এক ছাত্রকে তিনজন শিক্ষাকর্মী বিদ্যালয়ের করিডোর থেকে টেনে নামিয়ে একটি জানালাবিহীন নির্জন কক্ষে আটকে রেখেছিলেন। পরে ছাত্রটিকে রক্তাক্ত অবস্থায় শুয়ে থাকতে দেখা যায়।

 যৌন অপব্যবহার 
প্রতিবন্ধী শিশুদের উপর নির্যাতন সম্পর্কে গবেষণা থেকে জানা যায় যে শিক্ষাক্ষেত্রে অনেকেই যৌন অপব্যবহার বা নির্যাতনের শিকার হন। বতসোয়ানার বিশেষ শিক্ষা প্রতিষ্ঠানের দৃষ্টি ও শ্রবণ প্রতিবন্ধী শিক্ষার্থীরা অবাঞ্ছিত স্পর্শ ও ধর্ষনের মতো গুরুতর যৌন নির্যাতনের অভিযোগ করেছে। একই গবেষণায় শারীরিক নির্যাতন এবং আর্থিক শোষণের কথাও জানা গিয়েছে।

 অন্তর্নিহিত কারণ 

বিশেষ শিক্ষা প্রতিষ্ঠানে প্রতিবন্ধী শিশুদের অপব্যবহার বা নির্যাতনের ঝুঁকি বেশি হওয়ার একাধিক কারণ আছে, যার মধ্যে উল্লেখযোগ্য :

 "কর্তৃপক্ষকে মেনে চলার" দাবী
 প্রতিবন্ধী শিক্ষার্থীদের "সহজ লক্ষ্যবস্তু" মনে করা
 শিক্ষার্থীদের অপব্যবহার চিনতে অক্ষমতা
 শিক্ষার্থীদের নির্যাতনের অভিযোগ জানাতে অক্ষমতা
 যৌন নির্যাতন প্রতিরোধ সম্পর্কিত তথ্যে সীমিত প্রবেশাধিকার
 আরও দেখুন
মার্কিন শিক্ষা ব্যাবস্থায় আটকে রাখা ও আলাদা করে রাখা
প্রাতিষ্ঠানিক নির্যাতন
 তথ্যসূত্র 

বিষয়শ্রেণী:শিশু নির্যাতন
বিষয়শ্রেণী:বিশেষ শিক্ষা
বিষয়শ্রেণী:প্রাতিষ্ঠানিক নির্যাতন